b'\n_START_ARTICLE_\nPertti Monto\n_START_PARAGRAPH_\nRaimo Pertti Ilmari Monto (2. syyskuuta 1936 Kurkijoki \xe2\x80\x93 10. kes\xc3\xa4kuuta 2015 Helsinki) oli suomalainen toimittaja. H\xc3\xa4n toimi Talousel\xc3\xa4m\xc3\xa4-lehden journalistisesta johtamisesta vastaavana toimitusp\xc3\xa4\xc3\xa4llikk\xc3\xb6n\xc3\xa4 1972\xe2\x80\x931983, p\xc3\xa4\xc3\xa4toimittajana 1983\xe2\x80\x931989 ja vastaavana p\xc3\xa4\xc3\xa4toimittajana vuoteen 2000 saakka. Sit\xc3\xa4 ennen Monto ty\xc3\xb6skenteli toimittajana Aamulehdess\xc3\xa4 ja Jyv\xc3\xa4skyl\xc3\xa4n Sanomissa._NEWLINE_Monton kaudella Pohjoismaiden suurin talousviikkolehti Talousel\xc3\xa4m\xc3\xa4 kehittyi ajankohtaiseksi, kriittiseksi ja analyyttiseksi suomalaisten yritysp\xc3\xa4\xc3\xa4tt\xc3\xa4jien sparraajaksi. Monto kirjoitti lehteen muun muassa yli tuhat Pelin henki -kolumnia, jotka eiv\xc3\xa4t pyrkineet miellytt\xc3\xa4m\xc3\xa4\xc3\xa4n vallank\xc3\xa4ytt\xc3\xa4ji\xc3\xa4._NEWLINE_Monto sai pitk\xc3\xa4st\xc3\xa4 ja merkitt\xc3\xa4v\xc3\xa4st\xc3\xa4 urastaan valtion journalistipalkinnon vuonna 2001. Vuonna 1982 Aikakauslehtien p\xc3\xa4\xc3\xa4toimittajat ry palkitsi h\xc3\xa4net Julius-palkinnolla. Suomen Kuvalehden journalistipalkinto Montolle my\xc3\xb6nnettiin 1996 ja Aikakauslehtien Liiton J. V. Snellman -palkinto 1997.'